
Del 1: Eierskap og selskapsstyring. 
1.1; Innledning.
Eierskapsmelding
Ny kommunelov som kom i 2018 lovfestet (§ 26-1) at kommuner og fylkeskommuner minst én gang i valgperioden skal utarbeide en eierskapsmelding som skal vedtas av kommunestyret eller fylkestinget selv. 
Eierskapsmeldingen skal inneholde: 

· kommunens eller fylkeskommunens prinsipper for eierstyring 

· en oversikt over selskaper, kommunale eller fylkeskommunale foretak og andre virksomheter som kommunen eller fylkeskommunen har eierinteresser eller tilsvarende interesser i 

· kommunens eller fylkeskommunens formål med sine eierinteresser eller tilsvarende interesser i virksomhetene 

Det er viktige verdier, interesser og samfunnsfunksjoner som forvaltes i kommunale selskap og foretak. Målsetting med eierskapsmeldingen er å drøfte kommunens ulike motiv for å opprette eller å delta i selskap. Videre er det å få på plass noen prinsipp og retningslinjer for kommunens eierstyring, rammer for utøvelse av eierskap i forskjellige selskapsformer, samt regler og prosedyrer for politisk og administrativ oppfølging av selskapene.

Det er viktig å etablere og opprettholde et bevisst forhold til sitt eierskap og kunne følge opp dette på en forutsigbar og forsvarlig måte. Utarbeidelse av eierskapsmelding utgjør en del av dette, siden eierskapsmeldingen er anledningen til å tydeliggjøre de politiske føringene knyttet til kommunens eierskap.

Et vilkår for aktiv eierstyring er at det fra eiers side er formulert forventninger, mål og strategier for selskapene. Eiers forventninger og strategier blir utgangspunkt for selskapskontrollen og for behandling av selskapets drift og resultat.

Det tilrås en ordning med årlig behandling av eierskapsmeldingen i kommunestyret.

En slik ordning vil være med å utvikle kommunen i rollen som eier, og klargjør rolledeling mellom eier og selskap.

Selskapenes strategiske mål blir i stor grad utformet av styrene. Det er derfor viktig at Engerdal kommunestyre ovenfor selskap med sterke kommunale eierinteresser aktivt definerer og revurderer motiv, mål og forventninger. Styrets oppgave blir å videreutvikle strategien og å arbeide for å realisere selskapets mål.
KS Anbefalinger om eierskap, selskapsledelse og kontroll
KS har utarbeidet følgende 21 anbefalinger om eierskap, selskapsledelse og kontroll:
1. Velge selskapsform ut fra formål og behov. 

2. Skille mellom skjermet virksomhet og virksomhet i konkurranse med private. 

3. Sørge for god kunnskap til folkevalgte om eierskap. 

4. Utarbeide en årlig eierskapsmelding eller rapport om selskapene for kommunestyret. 

5. Revidere styringsdokumenter og avtaler jevnlig. 

6. Holde jevnlige eiermøter. 

7. Sentrale folkevalgte bør oppnevnes som representanter i eierorganene. 

8. Innkallingsfrist til generalforsamling og representantskap. 

9. Sørge for god sammensetning og kompetanse i styrene. 

10. Vedtektsfeste bruk av valgkomité ved styreutnevnelser
11. Sørge for balansert kjønnsrepresentasjon i styrene. 

12. Rutiner for egenevaluering av styrene. 

13. Styremedlemmer i morselskap bør ikke sitte i styrene i datterselskaper. 

14. Oppnevne numeriske vararepresentanter. 

15. Etablere rutiner for vurdering og håndtering av habilitet. 

16. Foreta en prinsipiell avklaring av godtgjøring for styremedlemmer. 

17. Registrere styreverv i KS styreregister. 

18. Sørge for at selskapene melder seg inn i en arbeidsgiverorganisasjon.
19. Rutiner for etiske retningslinjer

20. Avklare forholdet mellom kommunedirektør og daglig leder i KF 
21. Sørge for gode nok rammebetingelser for kontrollutvalget

KS anbefalinger er utarbeidet for å kunne dekke hele spekteret av kommuner og selskapsformer. Derfor kan enkelte anbefalinger falle utenfor det mest relevante for Engerdal kommune. Hva kommunen velger å legge vekt på må vurderes fra selskap til selskap. 
Oppbygging av eierskapsmeldingen. 

Meldingen er delt i to deler. 
Del 1 presenterer aktuelle selskapsformer for kommunen, felles prinsipp og strategier for god eierstyring i de ulike selskapsformene, samt regler og prosedyrer for politisk og administrativ utøvelse av eierstyringen. 
Del 2 omhandler selskap som Engerdal kommune er eier i, eller deltar i.

1.2; Selskapsformer i kommunal sektor.

Det er ulike selskapsformer som kan benyttes for organisering av kommunale oppgaver. Formålet med en kommunal virksomhet har mye å si for hvilken selskapsform kommunen bør velge. 
I dette kapittelet gis en kort omtale av de enkelte organisasjonsformene.
Kommunalt foretak (KF)

Når kommunen eller fylkeskommunen ønsker å gi en virksomhet en noe mer selvstendig stilling enn det som gjelder i den tradisjonelle etatsmodellen, kan det etableres et kommunalt foretak etter kommunelovens kapittel 9. Foretaket er da ikke en egen juridisk enhet, men del av kommunen eller fylkeskommunen som rettssubjekt. Kommunen eller fylkeskommunen er derfor part i alle avtaler og hefter for foretakets forpliktelser. 

I motsetning til organisatorisk utskilling av virksomhet ved bruk av aksjeloven og lov om interkommunale selskaper, vil de ansatte fortsatt ha kommunen eller fylkeskommunen som arbeidsgiver i et kommunalt foretak. Foretaket ledes av et styre, som er utpekt direkte av kommunestyret eller fylkestinget. Daglig leder står i linje under styret, som igjen er underlagt kommunestyret eller fylkestinget. Foretakene er på denne måten direkte underlagt kommunestyrets eller fylkestingets budsjettmyndighet. 

Kommunedirektøren har ikke instruksjons- eller omgjøringsmyndighet overfor foretakets daglige leder. Det er imidlertid ett unntak fra denne hovedregelen. Etter kommunelovens §9-16 kan kommunedirektøren instruere styret og daglig leder om at et vedtak i foretaket ikke skal iverksettes før kommunestyret eller fylkestinget har behandlet saken. Kommunedirektøren skal også gis anledning til å uttale seg før styret treffer vedtak i saker som også skal behandles av kommunestyret eller fylkestinget. Uttalelsen skal legges fram for styret i foretaket når styret skal behandle saken. Styrets vedtak skal sendes til kommunestyret eller fylkestinget via kommunedirektøren.

Organisasjonsformen kommunalt foretak er et alternativ til aksjeselskapsformen. Virksomhet der det er stort omfang av offentlig myndighetsutøvelse er best ivaretatt innen kommunens ordinære organisasjon. Der hvor det er behov for å redusere risiko og avgrense ansvaret er virksomheten best ivaretatt i et AS. Dermed er kommunalt foretak aktuell for virksomhet som ikke har stort omfang av offentlig myndighetsutøvelse og hvor kommunen vil ha fullt ansvar. Denne organisasjonsformen er utfordrende styringsmessig, i og med at det samtidig skal fristilles og være kommunens fulle ansvar.

Interkommunalt politisk råd og kommunalt oppgavefellesskap 

Ved kommuneloven av 2018 ble reglene om samarbeid etter § 27 erstattet av to nye organisasjonsformer; interkommunalt politisk råd og kommunalt oppgavefellesskap. Det fremgår av forarbeidene at bestemmelsen om kommunalt oppgavefellesskap i kommunelovens kapittel 19, kan både benyttes til enkle og mindre omfattende samarbeid, som samarbeid om kontrollutvalgssekretariat, kommuneadvokat og liknende, og til større og mer omfattende samarbeid. Bestemmelsen åpner i utgangspunktet for samarbeid om å løse alle typer oppgaver, både lovpålagte og ikke-lovpålagte. Den enkelte lov vil imidlertid kunne legge begrensninger på muligheten til å samarbeide på et område. Et interkommunalt politisk råd er et politisk samarbeidsorgan. Rådet kan gis myndighet til å behandle saker som går på tvers av kommune- eller fylkesgrensene, det vil si saker som er grenseoverskridende. Dette kan for eksempel være å behandle og eventuelt avgi uttalelser i høringssaker eller å drøfte ulike regionale satsinger eller tiltak. Rådet kan ikke produsere tjenester for innbyggerne eller kommunene eller fylkeskommunene i regionen.
Interkommunale selskaper (IKS) 

Et interkommunalt selskap etter lov om interkommunale selskaper kan bare eies av kommuner, fylkeskommuner eller andre interkommunale selskaper. Eierne har samlet sett et ubegrenset ansvar for selskapets forpliktelser. Det er Lov om interkommunale selskaper (IKS-loven) av 29. januar 1999 nr. 6 som regulerer denne organisasjonsformen.

Deltakerkommunene eller fylkene utøver eierstyring gjennom sine valgte medlemmer i representantskapet. Selve forvaltningen av selskapet ligger imidlertid hos styret og daglig leder. Med «forvaltningen av selskapet» menes at styret skal lede selskapets virksomhet i vid forstand, herunder at styret har ansvaret for at de verdier deltakerne har lagt i selskapet anvendes i samsvaret med formålet. Selskapets eierorgan og øverste myndighet er representantskapet, og eierne skal opprette en skriftlig selskapsavtale. Hver enkelt deltakerkommune eller fylkeskommune skal ha minst en representant i representantskapet. Det enkelte kommunestyre eller fylkesting har instruksjonsrett overfor sine medlemmer i representantskapet. Representantskapet velger også styret. 
Styret skal ha minst tre medlemmer, og omfattes av kravet om balansert kjønnsrepresentasjon. Daglig leder eller medlemmer av representantskapet kan ikke være medlem av styret. 
Representantskapet som eierorgan utøver kontroll over styret på flere måter: 

· bestemmer sammensetningen på styret 

· kan instruere styret og omgjøre beslutninger 

· kan gjennom selskapsavtalen fastslå at nærmere angitte saker må godkjennes i representantskapet
Samvirkeforetak 

Kommuner eller fylkeskommuner kan også delta i samvirkeforetak. Det er lov om samvirkeforetak (samvirkelova) av 29. juni 2007 nr. 81 som regulerer denne organisasjonsformen. Samvirkeforetak har trekk både fra aksjeselskaps- og foreningsformen, men skiller seg likevel klart fra begge disse organisasjonsformene. I motsetning til i aksjeselskapet, der eierinteressene i prinsippet primært er knyttet til kapitalavkastningen, er eierinteressene i samvirkeselskapet knyttet til bruken av selskapets varer/ tjenester. Medlemmene har ved sitt medlemskap direkte nytte av den virksomheten som drives, og hovedformålet er å fremme medlemmenes økonomiske interesser. Samvirkeforetak eies av medlemmene og foretaket forvaltes av styret i tråd med vedtektene, mens daglig leder har ansvaret for den daglige driften av virksomheten. Samvirkeforetak har ikke fritt omsettelige eierandeler. Utgangspunktet er likevel at de som kan få sine økonomiske interesser ivaretatt av et samvirkeforetak, har rett til å bli medlem av foretaket ved innmelding. Foretaket kan bare nekte medlemskap dersom det er saklig grunn for det. På årsmøtet, samvirkets øverste organ, fattes beslutninger som hovedregel ut fra prinsippet om ett medlem, én stemme.
Aksjeselskap (AS).
Et aksjeselskap kan eies av en kommune eller fylkeskommune alene, sammen med andre kommuner og fylkeskommuner eller sammen med private rettssubjekter. Det er Lov om aksjeselskaper (aksjeloven) av 13.juni 1997 nr. 44 som regulerer denne organisasjonsformen. I et AS har eierne begrenset økonomisk risiko for selskapets økonomiske forpliktelser. Selskapets øverste eierorgan er generalforsamlingen. Gjennom generalforsamlingen, utøver eierne den øverste myndigheten i selskapet. Her kan eierne gjennom vedtekter, instrukser og andre generalforsamlingsvedtak fastsette rammer og gi nærmere regler for styret og daglig leder. Det er generalforsamlingen som velger styret. Selskapet ledes av styret og en daglig leder. Styret har det overordnede ansvaret for at selskapet drives i samsvar med eiernes formål, selskapsvedtektene og eventuelle instrukser fra eier, og innenfor rammen av lovverket. Styret har også en viktig funksjon for å sikre strategisk planlegging for selskapet. Daglig leder skal forholde seg til de pålegg og retningslinjer som styret har gitt.
Det som først og fremst kjennetegner et aksjeselskap fra andre måter å organisere virksomhet på, er aksjeeierens begrensede ansvar for selskapsgjelden. At aksjeeierne har et begrenset ansvar for selskapsgjelden, betyr at deres ansvar er begrenset til det aksjeinnskuddet som de forplikter seg til å betale når de tegner aksjer i selskapet. Selskapets kreditorer kan bare søke dekning i selskapets eiendeler og formue for øvrig. Forhold som gjelder imellom aksjeeierne, reguleres med egen aksjonæravtale.

Selv om selskapet går konkurs, kan kreditorene ikke kreve at aksjeeierne dekker selskapets gjeld. Det kan heller ikke kreves at aksjeeierne gjør innskudd i selskapet utover det aksjeinnskuddet den enkelte aksjeeier skal betale.

Styret har det overordnede ansvar for forvaltningen av selskapet, og eierne har myndighet gjennom generalforsamlingen. Dette betyr at kommunen som aksjeeier ikke kan gi pålegg til selskapets styre uten at dette skjer i form av en beslutning fra generalforsamlingen.

Nivået på eierandelen må derfor tilpasses kommunens mål med eierskapet. Dersom bedriften tidligere har operert innenfor et lovbestemt monopolområde, vil det være hensiktsmessig at kommunen eier 100 % av aksjeselskapet.

Organisering av virksomhet i aksjeselskap er egnet der det er ønskelig å redusere risiko for kommunen. I tillegg når det er behov for å fristille virksomheten fra kommunens organisasjon for å bedre virksomhetens rammebetingelser. Der det er ønskelig å fristille en virksomhet fra kommunens øvrige organisasjon vil AS være å foretrekke fremfor andre selskapsformer.

Stiftelse 

Kommuner og fylkeskommuner kan også opprette stiftelser. Det er lov om stiftelser (stiftelsesloven) av 15. juni 2001 nr. 59 som regulerer denne organisasjonsformen. 

En stiftelse er et selvstendig rettssubjekt og etableres gjerne for å ivareta et bestemt formål. Stiftelsens styre skal ivareta dette formålet uten å se hen til andre interesser. Som oppretter av en stiftelse kan kommunen eller fylkeskommunen dermed ikke utøve direkte styring over stiftelsens virksomhet eller gjøre krav på andel i stiftelsens overskudd (ta utbytte). Oppretteren kan heller ikke løse opp stiftelsen. Organisering gjennom å opprette en stiftelse gjør virksomheten helt uavhengig av kommunen eller fylkeskommunen.

1.3: Engerdal kommunes retningslinjer for eierskap, ledelse og kontroll av selskap. 
Med utgangspunkt i KS’ 21 anbefalinger om eierskap, blir det i dette kapittelet gjennomgått prinsipper, regler og rutiner som i hovedsak legges til grunn for Engerdal kommunes eierskapspolitikk.
· Velge selskapsform ut fra formål og behov. 

Det er eiers ansvar å sikre en selskapsform som er tilpasset virksomhetens formål, behov for eierstyring, markedsmessige forhold og konkurranseregelverket.

Skal selskapene ta risiko og operere i et marked, bør det etableres et selskap med begrenset ansvar. Der selskapet skal yte tjenester til eierne i egenregi kan både interkommunale selskap og foretak være hensiktsmessige former. Stiftelser er ikke anbefalt for virksomhet som krever eierstyring.
Før det tas endelig stilling til oppretting av selskap og valg av selskapsform, vil Engerdal kommune vurdere følgende når det gjelder oppgaver, formål og selskapets funksjoner;

- Behovet for direkte og reell politisk styring.

- Økonomisk ansvar og plikter som kommunen tar på seg i forhold til selskapet.

- Risikovurdering; økonomiske forhold (gjeld m.m.), marked, miljø, samfunnstrygghet og forholdet til sluttbruker/innbygger.

- Selskapets økonomiske handlefrihet og avgrensning mht. delegering av myndighet.

- Forvaltningslov/Offentlighetslov.

- Skatte-/avgiftsmessige forhold.

- Offentlige innkjøpsregler.

- Arbeidsgiverpolitikk.

- Tilknytning til arbeidsgiverorganisasjon.
· Skille mellom skjermet virksomhet og virksomhet i konkurranse med private. 

Engerdal kommune som eier skal gjøre en særskilt vurdering av om selskap driver konkurransebasert virksomhet i tillegg til monopolvirksomhet. Engerdal kommune vil i slike tilfeller arbeide for å skille ut de konkurranseutsatte aktivitetene både fysisk og organisatorisk fra monopolvirksomheten for a unngå mistanke om rolleblanding og kryssubsidiering.

· Sørge for god kunnskap til folkevalgte om eierskap. 
Engerdal kommune har som målsetting å organisere en systematisk opplæring av folkevalgte knyttet til eierstyring. Dette skal skje som en del av den generelle opplæringen av folkevalgte, og kan i tillegg knyttes som tema til kommunestyret sin årlige behandling av eierskapsmeldingen, og til Kontrollutvalgets melding om selskapskontroll.
· Utarbeide en årlig eierskapsmelding eller rapport om selskapene for kommunestyret. 

Engerdal kommune vil utarbeide eierskapsmelding etter KS’ anbefalinger. Målsetting er å utvikle kommunen som en bedre eier for dermed å sikre at kommunen og samfunnets interesser i selskapene blir forvaltet i tråd med vedtatte mål, forventninger og forutsetninger. Eierskapsmeldingen skal rulleres årlig av kommunestyret. I forbindelse med den årlige behandlingen av meldingen skal det legges til rette for en generell drøfting av de prinsipp og rutiner som meldinga legger opp til, sammen med en evaluering av mål, resultat og drift knyttet til selskaper som er av høy viktighet for kommunen.
Som hovedregel bør eierskapsmeldingen behandles tidlig i første halvår hvert år, slik at kommunestyret har anledning til å fremme styringssignaler i god tid før selskapenes representantskapsmøter og generalforsamlinger. 

· Revidere styringsdokumenter og avtaler jevnlig. 

Engerdal kommune skal ha et langsiktig og ansvarlig perspektiv på sitt eierskap i de ulike selskapene. Eierstrategien skal tydeliggjøre målsettingen med selskapet, dette skal fremgå av selskapsavtalen/vedtektene. Innen rammene av selskapsavtalen/vedtektene skal selskapene utvikle detaljerte mål og strategier for sin virksomhet.
Formålet med selskapene skal vurderes med jevne mellomrom for å se på behov for endringer.
· Holde jevnlige eiermøter. 
 Engerdal kommune vil bidra til å gjennomføre jevnlige eiermøter for å sikre god kunnskap om, og dialog med selskapet.
· Sentrale folkevalgte bør oppnevnes som representanter i eierorganene. 

Generalforsamlingen eller representantskapet er formelle eierorganer og har den øverste myndigheten i selskapene. 

Engerdal kommune vil som hovedregel oppnevne sentrale folkevalgte som sine eierrepresentanter i selskapenes eierorganer. 
Kommunestyret oppnevner politisk ledelse (ordfører/varaordfører) som kommunens representant i eierorganet. Representasjonen kan også utøves av andre etter skriftlig fullmakt fra ordfører.
Medlemmer i et representantskap er personlige medlemmer og i motsetning til i generalforsamlinger tillates det ikke at andre møter etter fullmakt. Det skal derfor utnevnes vararepresentanter til representantskapsmedlemmene.

Så langt det er praktisk mulig bør dagsorden for generalforsamlinger og representantskapsmøter gjennomgås, og aktuelle saker drøftes i formannskapsmøte.

Dette for å bidra til engasjement, debatt og en reell politisk innflytelse.

· Innkallingsfrist til generalforsamling og representantskap. 

Bestemmelser om innkallingsfrist bør tas inn i selskapenes vedtekter, slik at det tas hensyn til kommunens behov for å ha tid til å behandle aktuelle saker.
· Sørge for god sammensetning og kompetanse i styrene. 

Styreverv i selskaper er et personlig verv. Medlemmer av styrer representerer bare seg selv, ikke noen av eierne, og skal ivareta selskapets interesser til det beste for alle eierne. 
Engerdal kommune vil gjennom selskapets eierorgan sørge for at styrets kompetanse samlet sett er tilpasset det enkelte selskapets formål og virksomhet. 

Mulige habilitetsspørsmål skal vurderes ved valg av styremedlemmer. Ved behov skal opplæring av styremedlemmer gjennomføres. 
· Vedtektsfeste bruk av valgkomité ved styreutnevnelser
Engerdal kommune vil søke å nedfelle i vedtektene eller selskapsavtalen at valg av styrer i selskaper der kommunen har eierandeler skal skje ved bruk av valgkomité. Det lages retningslinjer som regulerer komitéens arbeid.
· Sørge for balansert kjønnsrepresentasjon i styrene. 

I selskaper eid av Engerdal kommune skal det uavhengig av organisasjonsform tilstrebes balansert kjønnsrepresentasjon i styret. Kjønnsbalansen bør sikres både blant de faste medlemmene til styret og blant varamedlemmene.
· Rutiner for egenevaluering av styrene. 

Engerdal kommune anbefaler styret jevnlig å vurdere egen kompetanse ut fra eiernes formål med selskapet.

Styreleder har et særlig ansvar for å sikre at styrearbeidet fungerer, og at styret har nødvendige rutiner for sitt arbeid i forhold til selskapets virksomhet og størrelse.
Styreleder er ansvarlig for at den samlede kompetansen i styret utnyttes effektivt, og at kompetansen blant styremedlemmene blir videreutviklet, jfr. radene gitt av KS Eierforum.

Generell regel er at alle styremedlemmene skal ha anledning til nødvendig opplæring i styrearbeid.
Gjennom årsmeldingen skal styret gi en samlet vurdering av selskapets styre og ledelse.

· Styremedlemmer i morselskap bør ikke sitte i styrene i datterselskaper. 

I tilfeller der selskap er bygd opp i en konsernmodell bør styremedlemmer i et morselskap ikke sitte i styret eller i den daglige ledelse til et datterselskap. Konserndirektøren kan være representert i datterselskapenes styrer.

Dersom datterselskap yter tjenester til morselskap i konkurranse med andre, bør det være ledelsesmessig og funksjonelt skille mellom selskapene for å unngå inhabilitet og rolleblanding i anbudsprosesser.
I Engerdal kommunes tilfelle synes denne anbefalingen mindre relevant. Et datterselskap kan defineres som et selskap som kontrolleres av et annet selskap. I de fleste tilfeller fordi eierselskapet eier over halvparten av aksjene i datterselskapet. Eierselskapet kalles for et morselskap, og morselskapet har det som kalles bestemmende innflytelse over datterselskapet. De to selskapene (mor og datter) danner sammen et konsern.
Engerdal kommune har ikke per i dag noe selskap som inngår i en konsernmodell, og det er lite som tilsier at vi vil få det i nær framtid. 
· Oppnevne numeriske vararepresentanter.

Engerdal kommune vil som hovedregel gå inn for en ordning med numeriske valgte vara til styret, dette for å sikre kontinuitet og kompetanse.
· Etablere rutiner for vurdering og håndtering av habilitet. 

Engerdal kommune anbefaler at styrene etablerer faste rutiner for å håndtere mulige habilitetskonflikter. For å unngå situasjoner der styrets medlemmer ofte blir vurdert i forhold til forvaltningslovens regler om habilitet, skal ledende politikere og kommunedirektøren som en hovedregel ikke sitte i selskapsstyrene.
Spørsmålet skal vurderes med utgangspunkt i selskapets formål, valgkomiteen skal i sin innstilling særlig vurdere mulige rollekonflikter og habilitetsforhold etter forvaltningslovens bestemmelser.

· Foreta en prinsipiell avklaring av godtgjøring for styremedlemmer. 

Engerdal kommune mener prinsipielt at godtgjøring av styreverv bør reflektere styrets økonomiske og strafferettslige ansvar, i tillegg til styremedlemmenes kompetanse og forventet tidsbruk, samt virksomhetens kompleksitet. 
Generelt bør styreleder godtgjøres høyere enn styremedlemmene pga. det særlige arbeidet som følger med styreledervervet. 
Det anbefales at selskapene gjør en konkret vurdering av behovet for styreforsikring for styremedlemmene. 

· Registrere styreverv i KS styreregister. 

Kommuner og fylkeskommuner er avhengig av allmennhetens tillit når det gjelder både forvaltning og styring. Åpenhet rundt hvilke roller lokalpolitikere har er viktig for å unngå mistanke om rolleblanding. KS styrevervregister er et godt verktøy for å sikre åpenhet om folkevalgte og lederes roller og verv. 

Alle som tar på seg styreverv for Engerdal kommunes selskap, bør registrere vervene på www.styrevervregister.no.
· Sørge for at selskapene melder seg inn i en arbeidsgiverorganisasjon.

Engerdal kommune mener at våre tilknyttede selskap bør vurdere å være en del av det fellesskapet som ligger i å være medlem av en arbeidsgiverorganisasjon. Samfunnsbedriftene (tidligere KS Bedrift) kan være et naturlig valg for disse selskapene.
· Rutiner for etiske retningslinjer

Engerdal kommunes selskaper bør ha en aktiv og bevisst holdning til etiske spørsmål, gjerne fastlagt i egne etiske retningslinjer som utarbeides for og brukes aktivt i det enkelte selskap. Styret er ansvarlig for at selskapet har en etisk og samfunnsforsvarlig forretningsdrift, herunder:

- at selskapet generelt holder en høy etisk standard

- at offentlige regler for innkjøp/anskaffelser følges.

· Avklare forholdet mellom kommunedirektør og daglig leder i KF 

Kommunedirektørens formelle rolle overfor foretaket er at han/hun kan instruere daglig leder om at iverksettelsen av en sak utsettes til kommunestyret eller fylkestinget har behandlet den aktuelle saken. Videre skal kommunedirektøren i saker som behandles i kommunestyret eller fylkestinget, gis anledning til å uttale seg før styret i foretaket treffer vedtak. Dette henger sammen med det generelle overordnede ansvaret kommunedirektøren har overfor hele kommuneorganisasjonen.
Kommunedirektøren har ingen styringsrett overfor foretakene, og daglig leder er underordnet styret i foretaket.

Som en hovedregel skal kommunedirektøren ikke sitte i styret for selskap der kommunen har eierinteresser:
· Kommunedirektør og Kommunedirektørens stedfortreder skal ikke sitte i styrene til kommunale foretak.
· Kommunedirektøren avgjør om andre underordnede kan sitte i et selskaps styre. 

· Kommunedirektørens rolle ovenfor kommunale foretak skal vurderes særskilt ved etablering av foretak.

· Sørge for gode nok rammebetingelser for kontrollutvalget
Eierskapskontroll innebærer å kontrollere om den som utøver kommunens eller fylkeskommunens eierinteresser, gjør dette i samsvar med lover og forskrifter, kommunestyrets eller fylkestingets vedtak og anerkjente prinsipper for eierstyring. Kontrollutvalget skal minst én gang i valgperioden, og senest innen utgangen av året etter at kommunestyret eller fylkestinget er konstituert, utarbeide en plan for hvilke eierskapskontroller som skal gjennomføres. Planen skal baseres på en risiko- og vesentlighetsvurdering. 

Planen skal vedtas av kommunestyret eller fylkestinget selv, men kommunestyret eller fylkestinget kan delegere til kontrollutvalget å gjøre endringer i planen. 
1.4; Oppsummering 

Foreliggende oversikt viser at kommunestyret har en relativt variert meny å velge i når det gjelder organisering av kommunens virksomhet. 

Følgende hovedkriterier kan oppsummeres med hensyn til valg av modell. 

· KF (kommunalt foretak) bør velges der kommunen ønsker å gi deler av kommunens virksomhet større grad av fristilling uten at den politiske kontrollen slippes helt. KF er ikke et selvstendig rettssubjekt. Kan være et alternativ til AS. Egner seg ikke der det skal utøves myndighet. 
· Interkommunalt politisk råd og kommunalt oppgavefellesskap 

Ved kommuneloven av 2018 ble reglene om samarbeid etter § 27 erstattet av to nye organisasjonsformer; interkommunalt politisk råd og kommunalt oppgavefellesskap. Det fremgår av forarbeidene at bestemmelsen om kommunalt oppgavefellesskap i kommunelovens kapittel 19, kan både benyttes til enkle og mindre omfattende samarbeid, som samarbeid om kontrollutvalgssekretariat, kommuneadvokat og liknende, og til større og mer omfattende samarbeid. Bestemmelsen åpner i utgangspunktet for samarbeid om å løse

· IKS (interkommunalt selskap) bør velges der en ønsker å organisere en avgrenset del av kommunens virksomhet som et eget rettssubjekt. Egner seg der kommunen har behov for selskapsform som ivaretar administrativ og økonomisk styring. Kan ikke brukes der det er nødvendig med myndighetsutøvelse eller til å fatte prinsipielle avgjørelser. Egner seg godt for å ivareta en avgrenset tjenesteproduksjon på vegne av kommunen. 

· SA (samvirkeforetak) egner seg der kommunen går sammen med andre som medlem for å løse en oppgave / fremme en interesse. Overskudd blir stort sett værende i virksomheten. Kan ikke brukes ved myndighetsoverføring og egner seg ikke for tjenesteutøving. Der det er flere medlemmer kan ikke kommunen beslutte at SA skal utføre oppgaver for kommunen da dette reguleres av Lov om offentlige anskaffelser. Modellen er derfor lite aktuell for kommunen. 
· AS bør velges der kommunen ønsker å forvalte verdier / eiendom / forretningsdrift adskilt fra kommunens drift og hvor det er ønske om å redusere ansvar for kommunen og / eller ha mulighet for å ta ut utbytte. AS er et selvstendig rettssubjekt. 
· Stiftelse er et selvstendig rettssubjekt og etableres gjerne for å ivareta et bestemt formål. Stiftelsens styre skal ivareta dette formålet uten å se hen til andre interesser. Som oppretter av en stiftelse kan kommunen eller fylkeskommunen dermed ikke utøve direkte styring over stiftelsens virksomhet eller gjøre krav på andel i stiftelsens overskudd (ta utbytte). Oppretteren kan heller ikke løse opp stiftelsen. Organisering gjennom å opprette en stiftelse gjør virksomheten helt uavhengig av kommunen eller fylkeskommunen.
Del 2: Selskapsoversikt. 

2.1; Avgrensning av selskapsgjennomgangen. 

I denne delen omtales de fleste selskap der Engerdal kommune er hel- eller deleier. 

For noen selskap blir det bare foretatt en kort/konsentrert oppstilling. 

Det nyttes en metodikk som gjør at årlig oppdatering ikke blir særlig tidkrevende. Følgende informasjon blir så godt som mulig knyttet til omtalen av det enkelte selskap: 
1. Selskapets navn. 

2. Eiere og eierandeler i %. 

3. Formål (henviser til vedtekter). 

4. Eierskapsstrategi. 

5. Styringsform og styringsorganer. 

6. Engerdal kommunes økonomiske engasjement. 

7. Økonomiske nøkkeltall for selskapet. 

[image: image3.emf]
2.2; Kommunale foretak (KF)
Engerdal Kommuneskoger KF
Eiere:

100 % Engerdal kommune

Selskapets formål – jfr. vedtekter:

Forvalte, drive og utvikle Engerdal kommunes skog- og utmarkseiendommer i henhold til retningslinjer og målsetting vedtatt av kommunestyret.

Eierskapsstrategi:

Engerdal Kommuneskoger KF skal gjennom aktiv skogskjøtsel og produksjon øke eiendommens verdi og avkastning ved å utvikle kjerneområdene skog, utmark og eiendom. Det er viktig at Engerdal Kommuneskoger KF opptrer samlende, og arbeider for felleskapsordninger. Gjennom salg av hyttetomter og andre tiltak skal Engerdal Kommuneskoger KF øke inntjeningen fra utmarka. Dette skal ikke forhindre at det tilrettelegges for at innenbygdsboende får tilgang til jakt og fiske til en normal markedspris for området.
Engerdal Kommuneskoger KF er i gang med en revisjon av sine strategidokumenter. Eventuelle justeringer av strategien vil bli innarbeidet i senere eierskapsmeldinger. 

Styringsform og styringsorgan

Ledelse:

Styrets leder: Halvor Svenkerud
Daglig leder: Erik Lund

	Økonomiske nøkkeltall: Omsetning i 2022
	Kr. 4 367 268

	Årsresultat i 2022

Driftsresultat 2022
	Kr. - 223 253

Kr. - 424 205 

	Egenkapital pr. 31.12.2022 
	Kr. 15 793 970 

	Antall ansatte 
	3 

	
	


2.3; Interkommunale selskap (IKS)
Midt-Hedmark Brann- og Redningsvesen IKS (MHBR)
Eiere: 

Selskapet eies av følgende 10 kommuner Engerdal, Elverum, Trysil, Tynset, Våler, Rendalen, Stor-Elvdal, Alvdal, Folldal og Tolga.
Engerdals kommune eierandel er på 4,7 %.
Selskapets formål – jfr. vedtekter:

Å dekke kommunenes behov, plikter og oppgaver i forbindelse med Ulykkes- og katastrofesituasjoner som brann, redning, drukning og akutt forurensing. Nødalarmtjenester (110). Feiing og tilsyn med fyringsanlegg. Aktivt arbeid med forebyggende tiltak mot brann og ulykker. Aktivt salg av tjenester knyttet til forebygging og beredskap. Selskapet skal ha ansvar for og myndighet til å ivareta kommunenes forpliktelser etter lov om vern mot brann, eksplosjon og ulykker med farlig stoff og om brannvesenets redningsoppgaver (Brann- og eksplosjonsvernloven) av 14. juni 2002 med tilhørende forskrifter, med de unntak som følger av loven selv. Den enkelte kommunes myndighet etter ovennevnte bestemmelser anses delegert til selskapet gjennom de respektive kommunestyrers godkjenning av denne samarbeidsavtale. Selskapets virksomhet skal til enhver tid utøves i overensstemmelse med gjeldene lover og forskrifter. Selskapet skal vektlegge kvalitet gjennom allsidig og høy faglig kompetanse for å møte de utfordringer virksomheten står overfor til enhver tid. Selskapet skal gjennom sin virksomhet ha som mål å være blant de ledende og mest effektive i landet.
Eierskapsstrategi:

Selskapet utfører svært viktige, lovpålagte tjenester for deltakerkommunene. Det er viktig at kommunene velger medlemmer til styret med kompetanse som selskapet har nytte av. Noen kommuner oppnevner politikere til styret, mens andre oppnevner folk fra næringslivet i

kommunene. 
MHBR råder totalt sett over store økonomiske ressurser, tilført fra eierkommunene. Det er

derfor like viktig som å oppnevne personer til styret som selskapet har nytte av, at

kommunene har representanter i styret som påser at selskapets ressurser brukes mest mulig fornuftig og kostnadseffektivt. Det er god kommunikasjon og dialog mellom MHBR og Engerdal kommune. Det foreslås ingen endringer med hensyn til måten det samarbeides og informeres på, på det nåværende tidspunkt.
Styringsform og styringsorgan

Ledelse:

Styrets leder: Sven Inge Sunde
Daglig leder: Trond Joar Kjenstadbakk
	Økonomiske nøkkeltall:

Omsetning i 2021
Årsresultat i 2021
	Kr. 68 404 000
Kr. - 1 532 000

	Egenkapital pr. 31.12.2021
	Kr. 21 138 000

	Antall ansatte
	275


Revisjon Øst IKS
Eiere: 

Selskapet eies av til sammen 16 kommuner fra gamle Hedmark Fylke.

Engerdals kommunes eierandel er på 1 %.
Selskapets formål – jfr. vedtekter:

Revisjon Øst IKS har som oppgave å utføre revisjon i kommuner i henhold til Lov om kommuner og fylkeskommuner av 22. juni 2018 nr 83 (kommuneloven) med senere endringer, og skal sikre de deltakende eiere revisjon i egen regi. Revisjon Øst IKS skal tilby deltakerne tjenester i samsvar med Forskrift om kontrollutvalg og revisjon av 17.06.2019. Arbeidsområdet er nærmere definert i samme forskrift. Selskapet kan også tilby revisjonstjenester til andre virksomheter der selskapet er valgbar som revisor. Selskapet skal være på vakt for felleskapets verdier, og selskapet skal gjennom dialog og samhandling med folkevalgte og administrativt nivå i eierkommunene, og gjennom sin revisjon- og kontrollaktivitet, bidra til å styrke tilliten til kommunal forvaltning. Selskapet skal levere sine tjenester til selvkost, og har ikke erverv til formål. Ved å være medeier i selskapet forplikter alle eierne seg til å kjøpe revisjonstjenester fra selskapet. Kontrollutvalgene kan bestille revisjonstjenester hos andre når selskapet ikke har kapasitet eller andre spesielle forhold tilsier at selskapet ikke bør utføre revisjonen. 
Eierskapsstrategi:

Utføre effektiv revisjon og kontroll av kommunale selskaper for eierkommunene til konkurransedyktig pris.
Styringsform og styringsorgan

Ledelse:

Styrets leder: Per Kristian Hammer  

Daglig leder: Morten Alm Birkelid
De siste tallene som foreligger er fra 2007.
	Økonomiske nøkkeltall: Omsetning i 2007
Årsresultat 2007
	Kr. 11 292 000
Kr. 828 000

	Egenkapital pr. 31.12.2007
	Kr. - 639 000

	Antall ansatte
	26


Kontrollutvalgssekretariat Øst IKS
Eiere: 

Selskapet eies av 12 kommuner fra gamle Hedmark Fylke.
Engerdals kommune eierandel er på 8,33 %.
Selskapets formål – jfr. vedtekter:

Ivareta sekretærfunksjonen for kommunenes kontrollutvalg iht. Lov om kommuner og fylkeskommuner (kommuneloven) § 23-7, fastsatt av Kommunal- og moderniseringsdepartementet 22.06.2018 (LOV 2018-06-22-83). Selskapet leverer sine tjenester til eierkommunene til selvkost og har ikke erverv til formål.
Styringsform og styringsorgan

Ledelse:

Styrets leder: Sissel Frang Rustad
Daglig leder: Anne Haug  
Økonomiske nøkkeltall ikke oppgitt.

2.4; Aksjeselskap (AS)
Engerdal Energi Holding AS

Eiere: 

Engerdal kommune – 100 % 
Selskapets formål – jfr. vedtekter:

Eie og investere i kraftvirksomhet og annen virksomhet som står i forbindelse med dette, herunder deltagelse i andre selskaper med lignende virksomhet, samt investeringer i fast eiendom, verdipapirer og andre formuesobjekter.
Eierskapsstrategi:

Sikre at Engerdal kommune gjennom Engerdal Energi Holding AS, ved mulighet kan delta i oppkjøp og emisjoner i kraftaksjer. Engerdal Energi Holding AS administrerer nå sitt eierskap i Eidsiva Energi AS gjennom deltakelse i Innlandet Energi Holding AS sammen med en rekke kommuner i Innlandet og holdingselskapene til tidligere Hedmark og Oppland fylkeskommuner. Engerdal Energi Holding AS eier 1,02 % i Innlandet Energi Holding AS.
Styringsform og styringsorgan

Ledelse:

Styrets leder: Reidar Åsgård  
Daglig leder: Sverre Skoglund 

	Økonomiske nøkkeltall: Omsetning i 2022
	0

	Årsresultat i 2022
Driftsresultat 2022
	Kr. 3 950 890
Kr. - 132 865 

	Egenkapital pr. 31.12.2022 
	Kr. 28 019 509 

	Antall ansatte 
	0 


Engerdal Investeringsselskap AS

Eiere: 

Engerdal kommune – 100 % 
Selskapets formål – jfr. vedtekter:

Investere i selskap og prosjekter hjemmehørende og med virksomhet i Engerdal kommune.
Eierskapsstrategi:

Bidra til økt verdiskaping gjennom å tilby risikovillig kapital til konkurransedyktige bedrifter, primært nyetableringer i Engerdal kommune.
I tillegg til risikokapital skal investeringsselskapet bidra med et kompetent, aktivt og langsiktig eierskap i porteføljebedriftene eksempelvis ved å ta styreverv eller gjennom å bruke nettverk og yte generell rådgivning. Selskapets investeringer skal foretas på kommersielt grunnlag. Med et langsiktig perspektiv menes minimum ett til tre år.
Eierposter i lokale selskap, jfr. formålet:

Femundmat AS 
13,08 %
3-visjon AS

33,33 %

Styringsform og styringsorgan

Ledelse:

Styrets leder: Line Storsnes  

Daglig leder: Geir Sverdrup 

	Økonomiske nøkkeltall: Omsetning i 2022
	0

	Årsresultat i 2022
Driftsresultat 2012
	Kr. - 904 898
Kr. - 538 962 

	Egenkapital pr. 31.12.2012 
	Kr. 4 604 896 

	Antall ansatte 
	0 


Destinasjon Femund Engerdal AS (DFE AS)

Eiere: 

Selskapet eies av bedrifter og enkeltpersoner hovedsakelig tilknyttet Engerdal. 

Engerdal kommunes eierandel er 15,91 % 

Selskapets formål – jfr. vedtekter:

Å styrke Engerdals konkurransekraft og markedsposisjon ved å øke destinasjonens attraktivitet. Selskapet skal være reiselivsfaglig rådgivende samt koordinere og utvikle næringsvirksomhet slik at verdien til gjestene, virksomhetene og kommunen økes. Selskapet skal også ivareta behovet for turistinformasjon i kommunen
Eierskapsstrategi

Engerdal kommune har ingen formelle styringsmuligheter overfor DFE, bortsett fra på

Generalforsamling, der hver representant har stemmer etter antall aksjer. Engerdal kommunes

mulighet til å påvirke DFE til å fatte beslutninger som er i tråd med kommunens ønsker,

ligger først og fremst i at både administrativ og politisk ledelse i kommunen har god dialog

med DFE. Begge instanser ønsker vekst og næringsutvikling i Engerdal, og Engerdal kommune yter et årlig tilskudd for tiden på kr. 421 694,-. Engerdal kommune er tilfreds med DFE som samfunnsaktør i Engerdal, og vil ikke anbefale noen endringer i DFEs drift eller valg av satsingsområder på det nåværende tidspunkt.
Styringsform og styringsorgan

Ledelse:

Styrets leder: Jonas Johnsgård
Daglig leder: Mia Catrin Faldmo
	Økonomiske nøkkeltall:

Omsetning i 2022
Årsresultat i 2022                                  
	Kr. 1 529 201
Kr. 54 119

	Egenkapital pr. 31.12.2022
	Kr. 612 299 

	Antall ansatte 
	1


AS Fæmund

Eiere: 

Selskapet eies av Engerdal og Røros kommuner, noen få bedrifter og en rekke enkeltpersoner. 

Engerdal kommune er største eier med 10,60 % 

Selskapets formål – jfr. vedtekter:

Å anskaffe for forholdene passende Dampskip med slepebåter, båthus og annen tilbehør på innsjøen, samt holde disse i drift, for den tid dertil er anledning.
Eierskapsstrategi:

Engerdal kommune skal være en aktiv eier som ser utviklingsmulighetene for Fæmund II i samarbeid med det øvrige næringslivet i Engerdal. 
Styringsform og styringsorgan

Ledelse:

Styrets leder: Hans Petter Kvikne
Kontaktperson: Svend-Andreas Schie (Kaptein på Fæmund II)
	Økonomiske nøkkeltall: Omsetning i 2021
	Kr. 3 005 000

	Driftsresultat 2021
Årsresultat 2021
	Kr. 250 000
Kr. 179 000

	Egenkapital pr. 31.12.2021 
	Kr. 1 785 000

	Antall ansatte 
	2 


Fjellregionen Interkommunale Avfallsselskap AS (FIAS)

Eiere: 

Selskapet eies av følgende 10 kommuner: Engerdal, Røros, Tynset, Stor-Elvdal, Rendalen, Holtålen, Alvdal, Tolga, Os og Folldal.
Engerdals kommune eierandel er på 6 %.
Selskapets formål – jfr. vedtekter:

Ivareta eierkommunenes lovpålagte oppgaver innen renovasjon, samt avfallshåndtering og avfallsbehandling, og selskapet har en eksklusiv rett og plikt til å utføre disse oppgavene. De lovpålagte oppgavene er knyttet til innsamling, transport, mottak og behandling av husholdningsavfall fra eierkommunene. Disse oppgavene løses til selvkost og i tråd med de til enhver tid gjeldende retningslinjer for dette. Det er ikke anledning til å ta ut utbytte fra inntekter som stammer fra denne aktiviteten. Selskapet skal bidra til avfallsløsninger som er miljøvennlige og brukervennlige, og som totalt sett bidrar til god utnyttelse av naturressursene. Selskapet har også mulighet til å forestå septikktømming i eierkommunene. Selskapet har også mulighet til å motta og behandle kloakkslam fra eierkommunene. Selskapet har også anledning til å samle inn, transportere, motta og behandle næringsavfall og avfall fra andre kommuner enn eierkommunene. For denne type avfall skal det føres eget regnskap med rutiner som skal sikre at man ikke begår kryssubsidiering. Overskudd fra denne aktiviteten kan utdeles som utbytte. Selskapet kan ved aksjetegning eller på annen måte delta i andre foretak. For å oppnå formålet å bidra til miljøvennlige avfallsløsninger kan også selskapet vedta å tildele enerett til et selskap som tilfredsstiller kravet til offentligrettslig organ eller, inngå i et offentlig-privat samarbeide.
Eierskapsstrategi:

De tjenestene som FIAS utfører for kommunene skal prises ut fra selvkostprinsippet. Det er derfor viktig for eierne å kjenne selskapets økonomiske strategi framover. Det er god kontakt og kommunikasjon mellom selskapet og Engerdal kommune (eierkommunene). Det anbefales ingen endring av rutiner i forhold til kommunikasjonen mellom selskapet og Engerdal kommune på det nåværende tidspunkt.
Styringsform og styringsorgan

Ledelse:

Styrets leder: Stine Ringnes
Daglig leder: Ole Svehaug Solvang
	Økonomiske nøkkeltall: Omsetning i 2022

Årsresultat 2022
	Kr. 97 272 000

Kr. 2 683 000

	Egenkapital pr. 31.12.2022
	Kr. 12 691 000

	Antall ansatte
	68


Anno Museum AS

Eiere: 

Selskapet eies av Innlandet fylkeskommune (største eier), diverse stiftelser og noen kommuner. Engerdal kommune er nest største kommunale eier med 8 av 500 aksjer og en eierandel på 1,6 % 

Selskapets formål – jfr. vedtekter:

Driftsselskap for aksjonærenes arbeid med innsamling, bevaring, forskning, forvaltning og formidling av natur- og kulturhistorie, herunder aktuelle fag- og forvaltningsoppgaver i h.h.t. lov eller separat beslutning, samt ivareta nasjonale og internasjonale oppgaver. Arbeidet skal tilstrebe høy kvalitet og sterke fagmiljøer i formelle og uformelle nettverk, og utøves i samsvar med aksjonærenes formålsparagraf.

Selskapet skal kunne påta seg driftsansvar for andre museer, samt drive enhver virksomhet som henger sammen med foranstående
Eierskapsstrategi:

Ivareta museene tilknyttet Engerdal, som viktige institusjoner i kommunen.
Styringsform og styringsorgan

Ledelse:

Styrets leder: Knut Storberget
Daglig leder: Svein Inge Sunde

	Økonomiske nøkkeltall: 

Omsetning i 2021

Årsresultat 2021

Driftsresultat 2021
	Kr. 132 107 000
Kr.- 3 874 000
Kr - 4 220 000

	Egenkapital pr. 31.12.2012
	Kr. 45 653 000

	Antall ansatte
	217

	
	


Tepas AS
Eiere: 

Selskapet eies av Engerdal og Trysil kommuner og Innlandet fylkeskommune. 

Engerdal kommune har en eierandel på 24.76 % 

Selskapets formål – jfr. vedtekter:

Bedriftens primære målsetting er å gi tilbud om yrkesrettet attføring gjennom industriell og annen næringsvirksomhet. 

Eierskapsstrategi:

Tepas AS med sine datterselskaper er en betydelig bedrift i Trysil og Engerdal. Den medvirker til å oppfylle kommunens behov for å kunne tilby arbeidsplasser til personer som av ulike årsaker har problemer med å få innpass i det ordinære arbeidsmarkedet.

Engerdal kommune er den tredje største enkeltaksjonæren i selskapet som tilsier at det bør være tett kontakt og god informasjonsflyt mellom eier og selskap. Dette er også situasjonen i dag. Engerdal kommune har søkt å få Tepas AS til å engasjere seg sterkere i næringslivet i Engerdal, som i senere tid blant annet har ført til at Tepas AS har gått inn på eiersiden i Østlandet Motorservice AS.
Styringsform og styringsorgan

Ledelse:

Styrets leder: Jan Helge Bonden
Daglig leder: Kjetil Svingen
	Økonomiske nøkkeltall: Omsetning i 2021
	Kr. 116 718  000

	Driftsresultat 2021
Årsresultat 2021
	Kr. 7 162 000
Kr. 6 223 000

	Egenkapital pr. 31.12.2012 
	Kr. 120 538 000

	Antall ansatte 
	8


Sør-Østerdal Næringshage AS (SØNH) 

Eiere: 

Selskapet eies av Siva – Selskapet for industrivekst SF sammen med offentlige og private aktører i Sør-Østerdalsregionen.

Engerdal kommune har en eierandel på 2,73 % 

Selskapets formål – jfr. vedtekter:

Innovasjon og næringsutvikling i Sør-Østerdal gjennom økt verdiskaping i eksisterende bedrifter samt ved tilrettelegging for utvikling av attraktive bedrifter og kunnskapsarbeidsplasser. Selskapet skal være et nettverkssenter inn mot relevante kunnskaps-, forsknings- og kapitalmiljø.
Eierskapsstrategi:

Gjennom eierskap i SØNH AS skal Engerdal kommune indirekte medvirke til økt innovasjon og næringsutvikling i kommunen og regionen. Gjennom sitt eierskap ønsker kommunen å representere en ekstra mulighet for bedriftene i Engerdal gjennom tilgangen på nettverks-, kompetanse -  og forskningsmiljøer.
Styringsform og styringsorgan

Ledelse:

Styrets leder: Arne Kjell Dyrstad
Daglig leder: Ole Henrik Enger
	Økonomiske nøkkeltall: Omsetning i 2022
	Kr. 5 305 000

	Driftsresultat i 2022
Årsresultat i 2022
	Kr. - 360 000
Kr. - 354 000

	Egenkapital per 31.12.2022
	Kr 369 000

	Antall ansatte 
	5


Risbakken sag AS 

Etablert 01.08.2013, meldt oppbud 16.05.2023
Selskapet er under avvikling.

2.5; Stiftelser
Stiftelsen inaf (Informasjonssenter nasjonalpark Femundsmarka)
Stiftere: 

Stiftelsen er selveiende og ble stiftet i 2004 av Engerdal og Røros kommuner.
Engerdal kommune skjøt inn kr 50 000 ved stiftelsen, som utgjorde halvparten av stiftelsens grunnkapital. 
Selskapets formål – jfr. vedtekter:
Stiftelsen fordeler tilskuddsmidler fra direktoratet for naturforvaltning (DN) med det formål å formidle informasjon om Femundsmarka Nasjonalpark og tilliggende områder. Dette skjer gjennom nært samarbeid med andre som har ansvar for planlegging, arealforvaltning, tilrettelegging for bruk, informasjon, veiledning og tilsyn med sikte på en best mulig publikumskontakt omkring den samlede forvaltning av de aktuelle områder. 

Stiftelsen har kontrakter med de utførende enhetene i Elgå og på Røros av minimum 3 års varighet og med fast prosentvis fordeling av grunntilskuddet fra DN. De utførende virksomhetene kan søke om særskilt støtte til informasjonsformidling og kompetanseutvikling via stiftelsen som formidler søknadene samlet til DN.
Selskapets formål er utdatert i forhold til dagens driftsmodell, og styret arbeider med å oppdatere vedtektene. Disse vil bli innarbeidet i senere eierskapsmeldinger når de foreligger. 
Eierskapsstrategi:

Det overordnede målet er å formidle naturverdiene i Femundsmarka og Gutulia Nasjonalparker på en måte som skaper begeistring og ansvarsfølelse for naturen og fører til flere besøkende til de to besøksstedene. Besøksstedene er like mye et virkemiddel som et mål for å oppnå: Besøkssenter Nasjonalpark Femundsmarka og Gutulia, med sine to besøkssteder, skal samarbeide med lokalt næringsliv om en best mulig kundereise for de besøkende. Besøkende skal føle seg ivaretatt hele veien fra inspirasjon på nett, besøk til besøkssenteret til ekte naturopplevelser. Vi skal ha en kundesentrisk tilnærming.
Styringsform og styringsorgan

Ledelse:

Styrets leder: Ragnar Vik
Daglig leder: May Britt Trydal
	Økonomiske nøkkeltall: Omsetning i 2022
	Kr. 2 586 559

	Driftsresultat i 2022

Årsresultat i 2022
	Kr. 269 963
Kr. 270 402

	Egenkapital per 31.12.2022
	Kr 368 799

	Antall ansatte 
	2


Stiftelsen Femundsmarka Nasjonalparksenter Elgå

Stiftere: 

Stiftelsen er selveiende og ble stiftet i 2003 av Engerdal kommune, Statskog SF, Engerdal Fjellstyre, Elgå Reinbeitedistrikt, Elgå Vel og Hedmark fylkeskommune.
Engerdal kommune skjøt inn kr 50 000 ved stiftelsen. 
Selskapets formål – jfr. vedtekter:
Stiftelsen har som hovedformål å bygge og drive et nasjonalparksenter for Femundsmarka Nasjonalpark i Elgå samt formidle informasjon om Femundsmarka Nasjonalpark med tilliggende nasjonalpark og andre verneområder.
Stiftelsen skal ellers med utgangspunkt i Femundsmarka Nasjonalpark og tilliggende områder

· Arbeide for å spre informasjon om naturressurser og natur- og kulturhistoriske verdier og om tilstøtende bygders tradisjoner knyttet til utnyttelsen av disse ressurser

· Skaffe finansiering til investeringer, drift og informasjonsvirksomhet

· Gi faglig veiledning og stille informasjonsmateriell til disposisjon for de andre nasjonalparksentrene for Femundsmarka

· Samarbeide nært med andre som har medansvar for planlegging, arealforvaltning, tilrettelegging for bruk, informasjon, veiledning og tilsyn med sikte på en best mulig publikumskontakt omkring den samlede forvaltning av de aktuelle områder

Selskapets formål er utdatert i forhold til dagens driftsmodell
Eierskapsstrategi:

Formålsparagrafen bærer preg av at denne stiftelsen ble opprettet før inaf. 

I realiteten er stiftelsens funksjon å eie bygget som i dag huser Besøkssenter Nasjonalpark Femundsmarka og Gutulia
Styringsform og styringsorgan

Ledelse:

Styrets leder: Marit Nyhuus

Kontaktperson: Vigdis Husdal Hugubakken
	Økonomiske nøkkeltall: Omsetning i 2021
	Kr. 100 000

	Driftsresultat i 2021
Årsresultat i 2021
	Kr. - 92 000
Kr. - 89 000

	Egenkapital per 31.12.2021
	Kr 84 000

	Antall ansatte 
	0


2.6; Aksjer og andeler oppført som anleggsmidler

(Viser til Note nr.10 -  Aksjer og andeler i Engerdal kommune, Regnskap 2012)

	Selskap
	Antall andeler
	Vurdert verdi
	Eierandel %

	Drevsjø Vannverk AL
	8
	8 800
	

	Biblioteksentralen AL
	1
	300
	

	Snerta Vannverk AL
	1
	2 000
	

	Norsk Vann BA *
	1
	1 000
	

	Heggeriset vannverk AL
	9
	9
	

	Nortura SA
	1
	1 000
	


* Norsk Vann BA: Norsk Vann eies av norske kommuner, kommunalt eide VA-selskaper, kommunenes driftsassistanser for VA og noen private andelsvannverk. Norsk Vann representerer 360 kommuner med ca 95 % av landets innbyggere. Virksomheten finansieres i hovedsak gjennom kontingenter fra medlemmene. Norsk Vann styres av eierne gjennom årsmøtet og av et styre sammensatt av representanter for eierne.
Norsk Vann arbeider aktivt for å:

 • Informere om VA-sektoren og synliggjøre sektorens utfordringer

• Påvirke regelverk og myndighetsutøvelse

• Forbedre VA-tjenestene gjennom benchmarking og kompetanseutvikling

• Forbedre utdanningssystemet og øke rekrutteringen

